Különleges repülőgépet rendelt a NASA, csak csattanni fog, amikor átlépi a hangsebességet
Hangrobbanás nélkül működő szuperszonikus, vagyis a hangnál gyorsabb repülőgépet készíttet a NASA. Az amerikai űrügynökség a Lockheed Martin amerikai vállalatot bízta meg a tervezéssel, építéssel és teszteléssel.
A gépet a tervek szerint 2021-re fejezi be a konszern, a munkáért 247,5 millió dollárt kap a kedden megkötött szerződés szerint. Ekkorra kell elkészülnie az X-plane nevű prototípusnak, amely 16 kilométeres magasságban 1500 kilométer per órás sebességgel tud repülni.

A hangrobbanás helyett mindössze akkora hangot ad ki, amely egy autó ajtajának becsapásával jár. Amint elkészül a prototípus, a NASA újabb teszteket végez, és 2022 közepétől amerikai államok közötti utak alkalmával további adatokat gyűjt.

Így 15 évvel a legendás Concorde kiiktatása után ismét elérhető közelségbe kerülhet a szuperszonikus repülőutak lehetősége. A NASA és a Lockheed Martin mellett jelenleg más vállalkozások is dolgoznak hangnál gyorsabb repülőgépek kifejlesztésén.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
Lockheed Martin NASA airtech amerikai űrkutatási hivatal X-Plane